KISKŐRÖS VÁROS POLGÁRMESTERE

ELŐTERJESZTÉS

(sürgősséggel a képviselő-testület 2012. augusztus 15-i rendes ülésére)

TÁRGY: LAKÁS BÉRBEADÁSA BÍRÓ ERNŐ RÉSZÉRE 

Bíró Ernő 6200 Kiskőrös, Ökördi tanya 20. szám alatti lakos Kiskőrös Város Polgármesteri Hivatala Igazgatási és Adóügyi csoportjánál 2012. június 10. dolgozik, mint iktató. Dr. Csertő Gyula jegyző kérte, hogy Kiskőrös Város Önkormányzat Képviselő- testülete biztosítson önkormányzati bérlakást részére 1 éves időtartamra, de legfeljebb a Polgármesteri Hivatalnál fennálló munkaviszonya időtartamára, akinek munkájára a továbbiakban is igényt tart.

Bíró Ernő és családja 6200 Kiskőrös, Ökördi tanya 20. szám alatt található lakását 2012. január 23. súlyos napján tűzkár érte, melynek következtében az ingatlan lakhatatlanná vált, ezért annak felújítása, rekonstruálása szükséges. A család jelenlegi helyzetében nagy segítséget jelente az önkormányzati lakás bérlésének lehetősége, tekintettel arra, hogy a helyreállítási munkálatok jelentős időt és anyagi ráfordítást igényelnek.
A lakásrendelet 8. § (1) bekezdése szerint: „A Képviselő-testület az önkormányzati bérlakást, a Város szakember-ellátottságának biztosítása, a pályakezdő fiatal szakemberek letelepítése érdekében, önkormányzati és állami költségvetési szerv dolgozója részére - a polgármester javaslatára – a pályázat kiírása nélkül is bérbe adhatja.”

A Kiskőrös, Petőfi u. 3. I. emelet 4. ajtószám alatt lévő, 3140/A/6 hrsz-ú, 49 m2 alapterületű, 1,5 szoba, 1 konyha, 1 előszoba, 1 fürdőszoba, 1 WC; 1 éléskamra és 1 tároló helyiségekből álló összkomfortos lakás jelenleg üres. A nevezett önkormányzati vagyon célszerű hasznosítására tekintettel javasolom, hogy a Képviselő-testület a város szakember-ellátottságának biztosítása érdekében adja bérbe a lakást Bíró Ernő részére 1 éves időtartamra, de legfeljebb Kiskőrös Város Polgármesteri Hivatalánál fennálló munkaviszonya időtartamára.

Kiskőrös, 2012. augusztus 13.

Domonyi László sk.


polgármester

HATÁROZAT-TERVEZET

1. A Képviselő-testület egyetért azzal, hogy Kiskőrös Város Önkormányzata üzleti vagyonának minősülő kiskőrösi 3140/A/6 hrsz-ú, a természetben Petőfi u. 3. I. emelet 4. ajtószám alatti lakásban - az önkormányzati vagyon hasznosítását és jövedelmezőségét figyelembe véve - lakásbérleti jogviszonyt a város szakember-ellátottságának biztosítása érdekében létesítsen.

2. A Képviselő-testület a város szakember-ellátottságának biztosítása érdekében, az önkormányzati tulajdonú Kiskőrös, Petőfi u. 3. I. emelet 4. ajtószám alatt lévő 49 m2 alapterületű, 1,5 szoba, 1 konyha, 1 előszoba, 1 fürdőszoba, 1 WC; 1 éléskamra és 1 tároló helyiségekből álló összkomfortos lakást bérbe adja Bíró Ernő részére 1 éves időtartamra, de legfeljebb a Petőfi Sándor Általános Iskolában fennálló munkaviszonya időtartamára, a határozat mellékletében foglalt lakásbérleti szerződés szerint.

Felelős:
polgármester

Határidő: 
2012. augusztus 27.

1. sz melléklet a …/2012. sz Képviselő- testületi határozathoz

LAKÁSBÉRLETI SZERZŐDÉS

tervezet

amely létrejött egyrészről Kiskőrös Város Önkormányzata (6200 Kiskőrös, Petőfi tér 1.), mint bérbeadó (továbbiakban: Bérbeadó), másrészről

Bíró Ernő (született: Marosvásárhely; 1972. 08. 24.; anyja születési neve:Kovács Ilona) 6200 Kiskőrös, Ökördi tanya 20. szám alatti lakos, mint bérlő (továbbiakban: Bérlő) között az alulírott napon és helyen, az  alábbi feltételek mellett:

1. Bérbeadó Kiskőrös Város Képviselő-testülete     /2012. sz.  határozata alapján rendeltetésszerű használatra alkalmas állapotban bérbe adja, Bérlő bérbe veszi, a Kiskőrös Város Önkormányzata tulajdonát képező kiskőrösi 3140/A/6 hrsz-ú, 49 m2 nagyságú, 

Kiskőrös, Petőfi u. 3. I. emelet 4. ajtószám

       alatt lévő 1,5 szoba, 1 konyha, 1 előszoba, 1 fürdőszoba, 1 WC; 1 éléskamra és 1 tároló helyiségekből álló összkomfortos lakást,  2012. augusztus 17. napjától 2013. augusztus 16. napjáig terjedő időre, de legfeljebb Kiskőrös Város Polgármesteri Hivatalánál fennálló munkaviszonya időtartamára.

2. Bérlő a lakás használatáért előre, minden hónap 15. napjáig a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12.) önk. rendeletében meghatározott mindenkori lakbért köteles fizetni Bérbeadónak a lakást üzemeltető KŐRÖSKOM Kommunális Szolgáltató Kft. (6200 Kiskőrös, Petőfi Sándor út 108.) OTP Bank Nyrt. -nél vezetett 11732057-20020103-00000000 számú számlájára. A havi lakbér mértéke a jelen szerződés aláírásakor négyzetméterenként 229,-Ft (Kettőszázhuszonkilenc forint), összesen havi 11.221, -Ft (Tizenegyezer- kettőszázhuszonegy forint).

3. A lakások üzemeltetője a bérleményt Bérlő birtokába bocsátja. Jelen szerződés alapján a bérlemény Bérlő részére történő birtokba bocsátása, jegyzőkönyv felvételét követően történik, melyben rögzítésre kerül Bérlővel együtt költöző személyek listája, rokonsági foka; a lakás műszaki állapota - értve ez alatt elsősorban a falak, a padlóburkolat, a fürdőszobai, konyhai szerelvények állapotát- és a közüzemi mérőórák állását. 

4. A bérlemény használatával együttjáró költségek (villanyáram, gáz, víz stb.) Bérlőt terhelik. Bérlő a bérleti díjon felül fizeti a lakás közüzemi díjait, a közös költségeket, a lakásbiztosítás, hulladékszállítás díját, valamint a bérlet tartama alatt esetleg felmerülő egyéb terheket (pl: kommunális adó stb.) 

5. Bérlő a közüzemi szolgáltatások díját közvetlenül a szolgáltató szervezetnek fizeti, ezért kötelezettséget vállal arra, hogy a szerződés megkötését követő 3 munkanapon belül kezdeményezi a közszolgáltató szervezeteknél a közszolgáltatási szerződés megkötését (víz, szennyvíz, áram, gáz, települési szilárd hulladék: háztartási hulladék).

6. Bérlő a közüzemi szolgáltatások, közös költségek, lakásbiztosítás; hulladékszállítás valamint az egyéb terhek díjainak befizetését igazoló eredeti bizonylatokat a számlákon található fizetési határidőt követő hónap 15. és 20. napja között köteles a lakások üzemeltetőjének bemutatni. A lakások üzemeltetője a Kőröskom Kft. (6200 Kiskőrös, Petőfi Sándor út 108.; e-mail: info@koroskom.hu.; tel/fax:78/312-536). 

7. A bérleti díj, vagy a bérlemény használatával együtt járó költségek a szerződés 6. pontjában foglalt határidőig történő meg nem fizetése, valamint a fizetést igazoló bizonylatok be nem mutatása esetén Bérbeadó köteles Bérlőt - következményekre figyelmeztetéssel - a teljesítésre írásban felszólítani. Ha Bérlő a felszólításnak 8 napon belül nem tesz eleget, Bérbeadó 15 napon belül írásban felmondással élhet.

8. Bérlő kötelezettséget vállal a nemzeti vagyonról szóló 2011. évi CXCVI tv. 11. § (11) bekezdés rendelkezéseiben foglaltakra.

9. Bérbeadó gondoskodik:

a.) az épület karbantartásáról,

b.) az épület központi berendezéseinek állandó üzemképes állapotáról,

c.) az épület felújítása, illetőleg a vezetékrendszer meghibásodása miatt a lakáson belül szükséges munkák elvégzéséről.


10. Bérlő köteles gondoskodni a lakás burkolatainak, ajtóinak, ablakainak és a lakás berendezéseinek karbantartásáról, felújításáról, illetőleg azok pótlásáról, cseréjéről; a lakás előtti közös használatú épületrész (folyosó, lépcsőház stb.) és a lakás előtti közterület tisztántartásáról. Az ezzel kapcsolatos költségek viselése Bérlőt terheli.

11. Bérlő a lakásbérleti szerződés fennállása alatt köteles életvitelszerűen a lakásban lakni. Bérlő a lakásból történő két hónapot meghaladó távollétét és annak időtartamát köteles írásban, Bérbeadó részére bejelenteni. A kettő hónapot meghaladó indokolatlan távollét szerződésszegésnek minősül és megalapozza a bérleti szerződés felmondását. A távollét okának fennállását az orvos, a munkáltató, a tanintézet vezetőjének igazolásával, illetőleg más, hitelesnek elfogadható okirattal kell igazolni.

12. Bérlő és a vele együttlakó személyek a lakást rendeltetésszerűen, a szerződésben foglaltaknak megfelelően használhatják. Bérbeadó a rendeltetésszerű használatot, valamint a szerződésben foglalt kötelezettségek teljesítését - Bérlő szükségtelen háborítása nélkül, előzetes bejelentést követően – ellenőrizheti. Bérlő arra alkalmas időben a lakásba történő bejutást biztosítani, és az ellenőrzést tűrni köteles.

13. Bérlő a lakásba házastársát, gyermekét, befogadott gyermekének gyermekét, valamint szülőjét a Bérbeadó hozzájárulása nélkül is befogadhatja. Bérlő Bérbeadó írásbeli hozzájárulásával a lakásba befogadhatja élettársát és testvérét, ha azok saját lakással nem rendelkeznek. Bérbeadó hozzájárulása nélküli befogadás szerződésszegésnek minősül és megalapozza a lakásbérleti szerződés felmondását.

14. A bérleményben háziállat nem tartható Bérbeadó előzetes írásbeli hozzájárulása nélkül.

15. A lakásbérleti szerződés megszűnik, ha:

a.) szerződő felek a szerződést közös megegyezéssel megszüntetik,

b.) a lakás megsemmisül,

c.) az arra jogosult felmond, 

d.) Bérlő meghal és nincs a lakásbérleti jog folytatására jogosult személy,

e.) Bérlő a lakást elcseréli, 

f.) Bérlőt a Magyar Köztársaság területéről kiutasították,

g.) Bérlő lakásbérleti jogviszonyát a bíróság megszünteti,

h.) Bérlő lakásbérleti jogviszonya hatósági határozat folytán megszűnik,

i.) a szerződésben foglalt határozott idő letelik, vagy feltétel bekövetkezik.

16.  Bérbeadó részéről történő egyoldalú felmondással szűnik meg a szerződés, amennyiben

a.) Bérlő írásos felszólítás ellenére nem tesz eleget a bérlemény használatával együttjáró, határidőben történő fizetési kötelezettségének,

b.) Bérlő, vagy a vele együtt élő személyek az együttélés követelményeivel ellentétes, botrányos, tűrhetetlen magatartást tanúsítanak,

c.) Bérlő vagy családtagja a lakást, illetve felszerelési tárgyait nem rendeltetésszerűen használja, vagy a többi bérlőt akadályozza bérleményük rendeltetésszerű használatában,

d.) Bérlő elmulasztja az őt terhelő karbantartási kötelezettséget,

e.) Bérlő a lakást két hónapot meghaladó időre bejelentés és indokolás nélkül elhagyta,

f.) Bérlő Bérbeadó írásos engedélye nélkül a bérleti szerződés 13. pontjában megnevezetteken kívül más személyt befogad a bérleménybe,

g.) Bérlő bármilyen jogcímen a bérlemény fekvése szerinti településen ingatlanhoz jut,

h.) Bérlőnek a helyi önkormányzatnál, illetve annak intézményénél fennálló munkaviszonya megszűnik,

i.) a lakás átalakításra, korszerűsítésre, lebontásra kerül,

j.) Bérlő egyéb szerződésszegése esetén.

17. Ha Bérlő a szerződésben vállalt, vagy jogszabályban előírt egyéb lényeges kötelezettségét Bérbeadó által írásban megjelölt határidőben nem teljesíti, Bérbeadó a határidőt követő 15 napon belül írásban felmondással élhet.

18. Ha Bérlő vagy a vele együttlakó személyek magatartása szolgál a felmondás alapjául, Bérbeadó köteles Bérlőt - a következményekre figyelmeztetéssel - a magatartás megszüntetésére vagy megismétlésétől való tartózkodásra a tudomására jutástól számított 8 napon belül írásban felszólítani. A felmondást az alapjául szolgáló magatartás folytatásától vagy megismétlésétől számított 8 napon belül írásban kell közölni.

19. A felmondást nem kell előzetes felszólításnak megelőznie, ha a kifogásolt magatartás olyan súlyos, hogy Bérbeadótól a szerződés fenntartását nem lehet elvárni. A felmondást a tudomásra jutástól számított 8 napon belül írásban kell közölni.

20. Bérlő és a vele együtt lakó személyek a bérleti szerződés bármely okból történő megszűnése után – kivéve, ha a szerződés érvényességi ideje meghosszabbításra kerül - elhelyezésre nem tarthatnak igényt, a bérleti jogviszonyt nem folytathatják. Bérbeadónak elhelyezési, illetve kártérítési kötelezettsége nincs.

21. Jelen szerződés a határozott idő elteltével vagy a feltétel bekövetkezésével minden további jognyilatkozat vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá.

22. Bérlő vállalja, hogy a bérleti jogviszony bármilyen jogcímen történő megszűnése esetén - ha jogszabály másként nem rendelkezik - sem maga, sem a vele együtt költözők, illetve együtt lakók stb. részére másik lakást, elhelyezést, illetve pénzbeli térítést nem igényel.

23. Bérlő, illetve Bérlővel együtt költöző személyek jogcím nélküli lakáshasználóvá válnak, ha a lakásbérleti szerződésben vállalt kötelezettségeiknek maradéktalanul nem tesznek eleget.

24. Bérbeadó részére a lakást jogcím nélkül használó lakáshasználati díjat köteles fizetni, amelynek mértéke:

- a jogcím nélküli használat első 2 hónapjában a lakásra megállapított lakbérrel azonos összeg, ezt követően

- további 10 hónapig annak kétszerese,

- egy éven túl annak háromszorosa.

25. Bérbeadó és Bérlő megállapodnak, hogy a lakást Bérlő teszi rendeltetésszerű használatra alkalmassá a beköltözéskor – kivéve a komfortfokozatnak megfelelő lakásberendezéseket - erre való tekintettel a lakás birtokba vételét követően a falfestés, mázolás elvégzésére Bérlő vállal kötelezettséget.
26. Bérlő jelen szerződés aláírásával feltétlen és visszavonhatatlan kötelezettséget vállal arra, hogy a bérleti szerződés bármely okból történő megszűnése esetén az ingatlant azonnal, minden további feltétel és elhelyezési igény nélkül Bérbeadó rendelkezésére bocsájtja, abból kiköltözik, a lakást kiüríti és azt Bérbeadó birtokába visszaadja, a bérleti jogviszony megszűnését követő napon.
27. Bérlő kötelezettséget vállal arra, hogy amennyiben a fentiek szerint birtokbaadási kötelezettségének határidőben nem tesz eleget, Bérbeadónak jogában áll az ingatlant birtokba venni, erre vonatkozóan az illetékes hatóság előtt eljárást indítani.
28. A szerződésben nem szabályozott kérdésekben a Polgári Törvénykönyvről szóló 1959. évi IV. törvény, a lakások és helyiségek bérletéről, valamint elidegenítésükre vonatkozó egyes szabályokról szóló, többször módosított 1993. évi LXXVIII. törvény. valamint a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12.) önkormányzati rendelet rendelkezései az irányadók.

K i s k ő r ö s, 2012. augusztus     .

Kiskőrös Város Önkormányzata,

mint bérbeadó képviseletében:

Domonyi László                                                                                           Bíró Ernő
   polgármester                                                                                                  bérlő

Ellenjegyzem:

                             dr. Csertő Gyula                                  

                                       jegyző

